b"\n_START_ARTICLE_\nDmitri Bilozertxev\n_START_SECTION_\nBiografia\n_START_PARAGRAPH_\nVa n\xc3\xa9ixer el 22 de desembre de 1966 a la ciutat de Moscou, que en aquells moments era la capital de la Rep\xc3\xbablica Socialista Federada Sovi\xc3\xa8tica de R\xc3\xbassia (Uni\xc3\xb3 Sovi\xc3\xa8tica) i avui dia de la Federaci\xc3\xb3 Russa.\n_START_SECTION_\nCarrera esportiva\n_START_PARAGRAPH_\nConegut per la seva t\xc3\xa8cnica, l'any 1983 va esdevenir el m\xc3\xa9s jove campi\xc3\xb3 del m\xc3\xb3n en el concurs complet (individual) amb la seva vict\xc3\xb2ria al Campionat del M\xc3\xb3n de gimn\xc3\xa0stica art\xc3\xadstica de Budapest (Romania) als setze anys. En aquests mateixos campionats aconsegu\xc3\xad guanyar tres t\xc3\xadtols per aparells (cavall amb arcs, anelles i barra fixa), aix\xc3\xad com dues medalles de plata (competici\xc3\xb3 per equips i exercici de terra). L'any 1984 no pogu\xc3\xa9 participar en els Jocs Ol\xc3\xadmpics d'estiu de 1984 realitzats a Los Angeles (Estats Units) a conseq\xc3\xbc\xc3\xa8ncia del boicot pol\xc3\xadtic organitzat pel seu pa\xc3\xads, per\xc3\xb2 particip\xc3\xa0 en els denominats Jocs de l'Amistat organitzats pels pa\xc3\xafsos boicotejadors. Aix\xc3\xad doncs, en aquests Jocs aconsegu\xc3\xad guanyar sis medalles, cinc d'elles d'or._NEWLINE_Despr\xc3\xa9s de proclamar-se l'any 1985 campi\xc3\xb3 d'Europa per segona vegada (l'any 1983 ja ho havia fet) en la competici\xc3\xb3 individual, tingu\xc3\xa9 un accident automobil\xc3\xadstic molt greu, en el qual es trenc\xc3\xa0 la cama esquerra i els metges estigueren a punt d'amputar-li. Despr\xc3\xa9s d'una llarga recuperaci\xc3\xb3 retorn\xc3\xa0 a la competici\xc3\xb3 al Campionat del M\xc3\xb3n de 1987 realitzat a Rotterdam (Pa\xc3\xafsos Baixos), on va aconseguir revalidar el seu t\xc3\xadtol mundial en individual, cavall amb arcs i barra fixa, a m\xc3\xa9s d'afegir la competici\xc3\xb3 per equips. _NEWLINE_Gran favorit en els Jocs Ol\xc3\xadmpics d'estiu de 1988 realitzats a Se\xc3\xbcl (Corea del Sud), aconsegu\xc3\xad guanyar la medalla d'or en el concurs complet (per equips), cavall amb arcs i anelles, els seus aparells preferits, per\xc3\xb2 \xc3\xbanicament fou bronze en el concurs complet (individual), just per darrere dels seus compatriotes Vladimir Artemov i Valeri Liukin. En finalitzar la competici\xc3\xb3 ol\xc3\xadmpica decid\xc3\xad retirar-se de la competici\xc3\xb3 activa."